ETF BET Patria – TradeVille, primul ETF listat la Bursa de Valori București, ajunge la active de 220 milioane de lei și peste 18.000 de investitori
ETF BET Patria-TradeVille (simbol BVB:TVBETETF), primul fond de tip Exchange Traded Fund din România, listat la Bursa de Valori București, a ajuns la un activ de 220,5 milioane de lei la mijlocul lunii martie, o creștere de peste 13 ori în ultimii trei ani. Numărul de investitori în fond a crescut, de asemenea, de peste 12 ori în acești trei ani, de la 1.483 la sfârșitul lunii februarie 2021 la 18.265 investitori în februarie 2024. Randamentul fondului a fost de 33,4% în 2023 și de 69,6% în ultimii trei ani.
"Diversificarea instrumentelor financiare pe care le oferim investitorilor este unul dintre obiectivele noastre. Ne bucurăm că echipa Patria Asset Management este un partener în acest sens, prin administrarea celor două ETF-uri listate la bursă. Investiția într-un ETF are un dublu avantaj, pe de o parte investitorii beneficiază de performanțele celor mai mari importante companii listate la bursă și, pe de altă parte, au acces la un instrument financiar lichid. Avem mai mulți investitori la bursă, ne spun datele Fondului de Compensare al Investitorilor, iar acest lucru se reflectă și în numărul mai mare de investitori în ETF-ul care replică indicele BET", a declarat Adrian Tănase, CEO Bursa de Valori București.
"Ne bucură creșterea remarcabilă a dimensiunii ETF BET Patria-TradeVille și a numărului de investitori în fond. Peste un sfert din investitorii în toate fondurile deschise de acțiuni din România ne-au acordat încrederea lor și sunt investitori în cele două ETF ale noastre. Iar ETF BET Patria – TradeVille a devenit unul dintre cei mai lichizi emitenți, ocupând un loc în topul celor mai lichide 20 de instrumente de la BVB pe ultimele 12 luni, din peste 750 de instrumente tranzacționate. Toate acestea arată că fondul își atinge obiectivul de a oferi publicului investitor un instrument simplu și modern pentru a beneficia de peformanțele acțiunilor la bursă. Vedem că segmentul ETF este în expansiune pe piețele dezvoltate în ultimii ani și cred că interesul pentru acesta va continuă să crească și în România", a declarat Răzvan Pașol, CEO Patria Asset Management, administratorul fondului.
ETF BET Patria-TradeVille replică structura indicelui principal de la Bursa de Valori București, BET, și oferă investitorilor posibilitatea de a beneficia de performanțele celor mai importante 20 de companii românești listate la bursă. Indicele BET al Bursei de Valori București a atins în 2024 un nou maxim istoric, de 16.298 puncte în ședința din 8 martie, iar în ultimele 12 luni a înregistrat o creștere de 31%.
Fondul este listat la bursă din august 2012 și beneficiază de serviciile de market maker ale TradeVille, fapt care asigură lichiditate investitorilor care doresc să tranzacționeze unitățile de fond. În ultimele 12 luni, investitorii au realizat peste 82.500 de tranzacții cu unitățile de fond ETF BET Patria-TradeVille, în valoare de 133,5 milioane de lei. În decembrie 2023 Patria Asset Management a a anunțat reducerea costurile de operare ale fondului, inclusiv a comisionului administrare de la 1,2 la 0,9% pe an.
Patria Asset Management administrează singurele fonduri de tip ETF din România. Compania a lansat anul trecut, în februarie 2023, primul ETF sectorial din România, ETF Energie Patria – TradeVille (simbol BVB:PTENGETF). Acesta urmărește replicarea indicelui BET-NG al BVB, dedicat sectorului energie și utilități aferente. Patria Bank este un grup cu o prezență diversificată de instrumente financiare pe piața de capital. Pe lângă cele două ETF-uri listate, la BVB mai sunt disponibile pentru investitori acțiunile Patria Bank (BVB:PBK) și două emisiuni de obligațiuni ale bancii (BVB:PBK27E și PBK28E).
Cum poți investi în cele două ETF-uri disponibile la Bursa de Valori București?
- Fondurile se adresează tuturor persoanelor fizice și juridice, fără restricții
- Cumpărarea și vânzarea unităților de fond se poate realiza prin intermediul oricărui intermediar autorizat, folosind aceeași procedură prin care se cumpăra și se vând acțiuni sau obligațiuni la bursă. Lista intermediarilor autorizați să tranzacționeze la Bursa de Valori București este disponibilă la acest link.